הרבנים הראשיים הגר"י יוסף והגר"ד לאו מביעים את דעתם על העתירה לבג"ץ המבקשת למנות אישה לתפקיד מנהלת בתי הדין הרבניים ● "עמדתנו חד משמעית כי רק מי שמכהן כדיין או בעל כושר לכהן כדיין יכול למשרה זו"

הרבנים הראשיים הגר"י יוסף והגר"ד לאו. צילום: בעריש פילמר

הרבנים הראשיים הראשל"צ הגר"י יוסף והגר"ד לאו הבהירו היופם את עמדתם בנושא העתירה לבג"ץ שביקשה למנות אישה לתפקיד מנהל בתי הדין הרבניים. במכתבם שהתפרסם לפני זמן קצר כתבו הרבנים כי מינוי אישה יפגע בהתנהלות בתי הדין מאחר ויש צורך במנהל בעל כושר לדיינות.

בפתח המכתב כתבו הרבנים: "בחוק הדיינים נקבע כי לתפקיד מנהל בתי הדין יש למנות דיין או מי שכשיר לכהן כרב עיר. לא בכדי קבע המחוקק אחד מתנאיו אלו לתפקיד זה. תפקיד מנהל בתי הדין הרבניים אינו תפקיד ניהולי, הנושא בתפקיד זה חייב להכיר היטב את נושאי ההלכה עליהם אמונה ואחראית מערכת בתי הדין הרבניים. כישורי פסיקה הלכתית דרושים למנהל בעיסוקו והם חלק מן הדין הדתי הנוהג בבתי הדין הרבניים".

לדבריהם, גם הצורך לעקוב אחר פעילות דייני בית הדין, מחייב לרדת לעומקה של הלכה. "לעיתים, מי שלא קיבל יומו בבית הדין, קובל דרך הנהלת בית הדין כלפי בית הדין. רק מי שמכיר את הנושאים ההלכתיים על בוריים מסוגל להבחין אם יש מקום לקבלה וכיצד ראוי להתייחס אליה במגמה לעזור ולסייע לפתור מצוקות".

בשלב זה דוחים הרבנים את הנסיונות למנות אישה לתפקיד: "אנו חושבים שרק מי שבא מתוך מערכת זו ומכיר את נבכיה וכמובן את הפן ההלכתי שבמרחבו ניתן לפעול, יכול לנהל מערך כזה כראוי. על כן עמדתנו חד משמעית כי רק מי שמכהן כדיין או בעל כושר לכהן כדיין יכול למשרה זו".

הרבנים סיכמו את המכתב באמרם כי "טובת המערכת מחייבת את המצב הנוכחי כפי שיקול דעת המחוקק, וכי כל שינוי שמוצע בימים אלו לא יוסיף תועלת לעבודת בית הדין, אלא עלול גם לשבש את תפקודו".